钦定古今图书集成/明伦汇编/官常典/第720卷 > 史敬思
## 钦定古今图书集成/明伦汇编/官常典/第720卷 > 史敬思

按《通鉴纲目》：“唐僖宗中和四年五月，李克用至汴州，
朱全忠固请入城，馆于上源驿，就置酒甚恭。克用乘
酒使气，语颇侵之，全忠不平，薄暮罢酒，从者皆醉。宣
武将杨彦洪密与全忠谋，连车塞路，发兵围驿而攻
之。克用醉不之闻，亲兵薛志勤、史敬思等十馀人格
斗，侍者郭景铢扶克用匿床下，以水沃其面而告之”，
克用始张目援弓而起，须臾烟火四合。会大雨震电，
天地晦冥，志勤扶克用帅左右数人逾垣突围，乘电
光而行。汴人扼桥力战，得渡，敬思为后，拒战死。